Illum issoktat il-kumpilazzjoni tal-evidenza kontra Yorgen Fenech, akkużat b'kompliċità fl-assassinju tal-ġurnalista Daphne Caruana Galizia. Xehdu diversi esperti forensiċi, bugħaddasa involuti fit-tfittxijiet meta nstabu l-mowbajls qrib it-tinda tal-patata fil-Marsa, u uffiċjali tal-pulizija oħra. Minuta b'minuta mill-qorti… Bonġu minn awla 20. Bħalissa fl-awla hawn l-Ispettur Kurt Zahra, l-Avukat Charles Mercieca, xi xhieda u l-ġurnalisti. Is-seduta tibda minn hawn u ftit ieħor. Jidħlu fl-awla xi qraba ta' Yorgen Fenech, inkluż martu. Qed niċċaqalqu minn awla 20 għal 22. Jidher li s-seduta tal-lum se tittardja xi ftit. Bħalissa qegħdin fil-kuritur nistennew li nidħlu f'awla 22. Hawn ħafna nies billi mistenni li jixhdu 33 persuna, uħud minnhom esperti forensiċi. Għalissa tħallew jidħlu fl-awla l-avukati, il-ġurnalisti u anke l-qraba ta' Daphne Caruana Galizia. Hawn oħt il-ġurnalista, żewġha u binha Andrew Caruana Galizia. Aħna l-ġurnalisti qegħdin fil-gallarija ta' awla 22. Il-Maġistrat Rachel Montebello tidħol fl-awla. Kulħadd f'postu. Il-Prosekuzzjoni fuq naħa, magħmula mill-Ispettur Kurt Zahra, bl-Avukat Anthony Vella mill-Uffiċċju tal-Avukat Ġenerali ħdejh. Il-parte civile, magħmula mill-Avukati Jason Azzopardi u Therese Comodini Cachia, bilqiegħda ħdejn il-Prosekuzzjoni. Id-Difiża tinsab bilqiegħda f'nofs l-awla. Jidħol Yorgen Fenech u jpoġġi wara l-avukati tiegħu, bil-gwardjani tal-ħabs bilqiegħda warajh. Il-Maġistrat tikkummenta fuq l-istorbju barra l-awla, fejn hemm mat-30 xhud jistennew. L-ewwel xhud hija Katia Vassallo, li ttraduċiet ix-xhieda ta' Matthew Caruana Galizia. Hija taħlef li ttraduċiet b'mod fidil. L-Ispettur Kurt Zahra jqum biex jgħid li jrid jagħmel referenza għal xi dokumenti. Jidħol Dr Ali Safraz, xhud ieħor li se jixhed bl-Ingliż. Huwa qed jixhed fuq rapport li għamel dwar il-mod kif inqatlet il-ġurnalista. Jgħid li r-rapport ikkonkluda li Daphne Caruana Galizia sofriet diversi ġrieħi mill-isplużjoni. Ix-xhieda tiegħu ntemmet. Il-Maġistrat għadha kemm ħarġet mill-awla. Il-Maġistrat lura fl-awla għax instab il-fajl li se jixhed fuqu l-patologu Mario Scerri. Ix-xhud jikkonferma li r-rapport inkwistjoni huwa tiegħu u jgħid li m'għandux xi jżid miegħu. Għalhekk, ix-xhieda tiegħu ġiet fi tmiemha. Illum is-seduta mistennija tkun mimlija xhieda qosra bħal dawn. Ix-xhud issa huwa Dr Vella, li qed jara rapport li għamel hu. Jgħid li kien imqabbad biex janalizza l-isplussiv li nstab fuq is-sit fejn inqatlet il-ġurnalista. Il-kampjuni kienu nġabru mill-pulizija Maltin u tal-Olanda u ngħaddew lilu, madwar 23 kampjun b'kollox, diversi drabi. Hu analizzahom fl-Università permezz ta' apparat apposta biex janalizza splussiv organiku. Fuq tlieta minnhom ġie kkonfermat il-materjal TNT. Sadattant, Yorgen Fenech qed jitkellem mal-avukati tiegħu. Dr Vella jgħid li tliet kampjuni li ttieħdu mill-pulizija minn Triq Tagliaferro fil-Mosta waqt tfittxija fil-5 ta' Diċembru u li ngħataw lilu fit-8 ta' Diċembru tal-2017, hu għaddiehom lill-Maġistrat Claire Stafrace Zammit. Ix-xhieda li jmiss huma l-uffiċjali tal-pulizija Jesmond Cassar, Jonathan Attard u Alamango, li qed jixhdu flimkien. Huma jikkonfermaw li r-rapport imsemmi mill-Maġistrat ħejjewh flimkien. Wieħed mix-xhieda jgħid li tqabbdu mill-Maġistrat Vella biex iħejju rapport. Bil-lest ukoll. Issa se jixhdu disa' persuni. Dawn id-disa' persuni huma uffiċjali tal-pulizija, stazzjonati fost l-oħrajn fil-laboratorju xjentifiku tal-pulizija. Ix-xhieda qed jintwerew rapport li ħejjew huma. L-uffiċjal tal-pulizija Charlot Casha qed isemmi xi filmati li nġibdu fuq ix-xena tad-delitt. Il-boroż imsemmijin fir-rapport kien fihom: 491 ritratt u DVD wieħed 167 ritratt u DVD wieħed DVD wieħed u 13-il ritratt 1,221 ritratt u DVD wieħed. Il-pulizija jikkjarifika li b'DVD irid ifisser kopja diġitali tar-ritratti msemmijin. Huwa qed ikompli jispjega f'liema paġni tar-rapport hemm ir-ritratti msemmijin. Waqt dan kollu, Yorgen Fenech qiegħed jitbaxxa għal fuq il-bank ta' quddiemu biex jitkellem mal-Avukati Charles Mercieca u Gianluca Caruana Curran. L-Avukat Charles Mercieca jitlob li d-Difiża tara r-rapport li qed jixhed ix-xhud dwaru. Il-kontroeżami mid-Difiża ġie riżervat għal darb'oħra. Imiss jixhed uffiċjal ieħor tal-pulizija. Sadattant l-Avukati Difensuri qed jaraw ir-rapport bir-ritratti mix-xena tad-delitt fil-Bidnija li għadu kemm ġie diskuss fil-qorti. Yorgen Fenech jidher jittawwal lejn ir-rapport ukoll mill-bank ta' wara. Ir-rapport issa qed jgħaddi wkoll lid-Difiża. L-Avukat Charles Mercieca jgħid li l-kontroeżami huwa riżervat. L-Ispettur Charlot Casha mit-Taqsima Forensika baqa' fl-awla billi hu kellu inkarigi differenti b'rabta ma' dal-każ. Ikompli jgħid li hu mar l-Olanda b'xi dokumenti biex jgħaddihom lill-Europol. Casha kien ħa xi swabs għall-analiżi tad-DNA mingħand l-aħwa Alfred u George Degiorgio, akkużati b'dan id-delitt. Jieqaf jixhed l-Ispettur Charlot Casha u l-uffiċjali tal-qorti jkunu pronti li jnaddfu l-pedana tax-xhieda minħabba l-coronavirus. Jitla' jixhed uffiċjal tal-pulizija ieħor fuq rapport imħejji minnu. Jgħid li jagħraf ir-rapport li l-ewwel deher quddiem il-Maġistrat Claire Stafrace Zammit fil-każ kontra l-aħwa Degiorgio. Hu tqabbad jieħu r-ritratti ta' Peugot 108 mikrija mill-kumpanija Percius, identika għall-karozza li kienet qed issuq Daphne Caruana Galizia meta seħħet l-isplużjoni. Ix-xhud jgħid li fis-16 u 17 ta' Novembru tal-2017 għamlu xi eżamijiet fuq il-karozza inkwistjoni. Jitilgħu jixhdu aktar uffiċjali tal-pulizija. Jerġgħu jidħlu fl-awla l-Avukata Therese Comodini Cachia u tnejn mit-tfal ta' Daphne Caruana Galizia. Il-pulizija li qed jixhdu bħalissa qed jitkellmu fuq xi testijiet forensiċi li għamlu fit-tinda tal-patata tal-Marsa, fejn ġew arrestati l-aħwa Degiorgio u Vince Muscat. Wettqu eżamijiet ukoll fuq id-dgħajsa Maya (ta' Degiorgio), fuq dgħajsa bl-isem Kugen, fuq karozza Mercedes ipparkjata biswit it-tinda tal-patata, u fuq karozza Audi. Analizzaw ukoll apparat minn residenza fi Triq Mons. Mikiel Azzopardi fis-Siġġiewi u Toyota Passo pparkjata f'Tal-Pietà. Intalbu jieħdu xi ritratti ta' post il-Marsa. L-Ispettur Zahra jistaqsi fuq it-teħid ta' xi apparat mill-baħar fil-Marsa mill-membri tal-Forzi Armati. Ix-xhud jispjega li t-tinda tal-patata kellha aċċess għall-baħar. Minn qiegħ il-baħar ittellgħu l-aġġeġġi mill-Forzi Armati, imbagħad għaddewhom lill-pulizija li ppakkjawhom u ħaduhom lura l-laboratorji. Ix-xhieda tal-pulizija tasal fi tmiemha. Il-kontroeżami tal-uffiċjali tal-pulizija li qed jixhdu huwa riżervat. Il-pulizija li qed jixhed bħalissa jgħid li saru tfittxijiet fil-5 u s-6 ta' Diċembru tal-2017 b'rabta mal-inkjesta tal-Maġistrat Claire Stafrace Zammit. Ir-rapport li għandu quddiemu kien dwar dawn it-tfittxijiet. Bħax-xhieda ta' qablu, hu jelenka l-paġni fir-rapport li jikkonċernaw dak li qed isemmi. Jidħlu żewġ persuni oħra biex jixhdu. Ir-rapport huwa dwar tfittxijiet li saru mill-pulizija fl-4 ta' Diċembru tal-2017 fl-iskrivanija ta' impjegat tal-GO, ġo karozza Toyota Aygo pparkjata fil-binja tal-GO, u tfittxija oħra li saret l-għada, 5 ta' Diċembru, ġo garaxx f'Marsaskala. Jgħid li r-rapport jinkludi ritratti li ġibed ix-xhud stess fl-uffiċċji tal-GO. Dan kollu kien tressaq quddiem il-Maġistrat Claire Stafrace Zammit. Jitla' jixhed pulizija ieħor stazzjonat fit-Taqsima Forensika. Yorgen Fenech joħroġ mill-awla akkumpanjat mill-gwardjani tal-ħabs u jidher izappap. Jerġa' jidħol ftit wara. L-Ispettur Zahra jgħid li x-xhieda tal-forensika bil-lest għal-lum. Fadal jixhdu erba' bugħaddasa. Jixhed issa l-Kaptan Matthew Sant, li huwa l-uffiċjal kmandant u kien parti mill-Iskwadra tal-Isplussivi fi ħdan l-AFM. Huwa kien involut meta saru t-tfittxijiet. It-tfittxijiet bdew fl-4 ta' Diċembru u baqgħu għaddejjin sat-8 ta' Diċembru fil-baħar qrib it-tinda tal-patata fil-Marsa. L-ordni kienet li jagħmlu tfittxija f'qiegħ il-baħar għal kwalunkwe ħaġa relatata mal-bombi. Fl-ewwel jum instab mowbajl, u mbagħad bdew ifittxu aktar mowbajls li jaf jgħinu fl-investigazzjoni. Jgħid li hu fl-ebda ħin ma kellu mowbajl fil-pussess tiegħu, għax dak li kien qed jogħdos miegħu sabhom. Ix-xhud jesebixxi l-karta li xehed minn fuqha, li fuqha kellu xi noti. Dr Charles Mercieca jistaqsi lix-xhud kemm-il mowbajl instab. Hu jiċċekkja l-karta, u jgħid li nstabu sitt mowbajls. Dr Mercieca jistaqsi biex jara l-karta u l-avukati jagħtuha titwila. L-Avukat jgħid, "Mela s-Surġent Falzon sab Nokia u Samsung, hux hekk?" Ix-xhud jgħid li hekk hu, hemm kollox imqassam fuq il-karta. In-nota li għandu preparaha nhar it-Tnejn li ġej, jgħid ix-xhud meta jistaqsih l-Avukat. Jgħid li għamel in-nota skont dak li kienu kitbu fuq ir-rapport li ħejjew fi tmiem it-tfittxijiet. Kellhom persuna fuq l-art, u kull darba li bdew jitilgħu mill-baħar dil-persuna bdiet tieħu n-noti ta' li kien instab. Dan it-tagħrif imbagħad ġabruh f'rapport. "Taf tgħidilna eżatt x'sar minnhom dawn in-noti?" jistaqsi l-Avukat. Il-Kaptan jgħid li għandhom logbook fil-bażi tal-AFM u jniżżlu kollox hemm. Dr Mercieca jistaqsi jekk l-individwi li ġabru l-mowbajls humiex bugħaddasa. Ix-xhud jikkonferma. Jgħid li meta nġabru l-mowbajls, hu kważi dejjem kien preżenti. Kien hemm membri tal-Pulizija l-art jassistuhom u għaddewlhom il-mowbajls mill-ewwel. "Hemm xi tfittxija li ma kontx preżenti għaliha?" jistaqsi Dr Mercieca. Iwieġbu li jrid jiċċekkja fil-logbook. L-Avukat jistaqsi jekk rax min kienu l-uffiċjali tal-pulizija li ngħaddewlhom il-mowbajls. Ix-xhud jgħid li ma jafx eżatt min kienu n-nies. "Ma noqogħdux nidħlu fid-dettall. Il-biċċa tax-xogħol tagħna kienet it-tfittxija," jgħid il-Kaptan. "Kif wasalt għall-konklużjoni li kienu pulizija?" jerġa' jistaqsi l-Avukat. Ix-xhud iwieġbu li l-post kien magħluq għall-AFM u għall-pulizija dak il-ħin. L-Avukat jibqa' jistaqsi fuq min kienet il-persuna li ngħaddewlha l-mowbajls misjubin fil-baħar. Ix-xhud jgħid li filgħodu qabel bdew it-tfittxija kienu miġburin biex jiftiehmu kif se jaħdmu. Kien hemm mal-50 ruħ u mhux kollha kienu pajżana. Il-kontroeżami ġie sospiż. Jixhed bugħaddas ieħor li kien involut fit-tfittxija fl-4 ta' Diċembru tal-2017. "Ma qalulniex x'għandna nfittxu, inti tfittex… jekk tara xi ħaġa li tkun ta' suspett…" jgħid ix-xhud. Ix-xhud kien involut meta nstabu fil-mowbajls. Jgħid li sabu Samsung u Nokia. Sabu batteriji tal-mowbajls ukoll. Fis-6 ta' Diċembru mbagħad sabu mowbajl ieħor. Mistoqsi kemm sab mowbajls, jgħid li ma jiftakarx eżattament peress li jkunu f'pari. Jixhed li ma jiftakarx liem mowbajl ġie f'idejh, imma jaf li sab xi mowbajl f'xi ħin. Ix-xhud ma jiftakarx kemm-il batterija tal-mowbajl sabu. "Jidhirli li kien hemm xi sim card holder…" jgħid ix-xhud. L-Ispettur Kurt Zahra jistaqsi lix-xhud hemmx xi mod kif ikun jaf min minnhom ġabar xiex. Iwieġeb li hu baqa' hemm – għamel l-ewwel u t-tieni tfittxija. F'kull tfittxija bdew jinżlu żewġ persuni. "Jidhirli li hemm xi karta, ma nafx preżentahiex Matthew Sant…" Il-Maġistrat tistaqsih jekk hu kienx jgħaddi l-informazzjoni lil xi ħadd biex iniżżilha. Jgħid li kien ikun hemm persuna – "Ma nafx hux pulizija…" Ikompli jgħid li ma kinux jieħdu xi notamenti. Dak li sabu għaddewh lill-pulizija immedjatament. Il-kontroeżami tad-Difiża ġie riżervat. Xhud ieħor, Ivan Falzon. Hu wkoll kien involut fit-tfittxija bħala bugħaddas mal-Armata. Jirrepeti dak li xehdu ta' qablu – l-ewwel tfittxija saret fil-baħar ħdejn it-tinda tal-patata fl-4 ta' Diċembru tal-2017. Dakinhar sabu żewġ mowbajls: Samsung u Nokia. Għaddewhom lil tal-forensika. Fit-tfittxija tas-6 ta' Diċembru, ix-xhud sab mowbajl ieħor, Nokia wkoll. Għaddewh lil tal-forensika wkoll. Mistoqsi fuq dokumenti, jgħid li jagħmlu rapport. Dr Mercieca jistaqsi lix-xhud, "It-Tnejn ġejt ikkonsultat dwar xi noti fuq il-każ?" Ix-xhud jgħid li ma ġiex ikkonsultat, sempliċiment irċieva t-taħrika biex jitla' jixhed. Huwa wkoll bugħaddas mal-Armata u kien parti mit-tfittxijiet. Dan ix-xhud qed jirrepeti dak li xehdu ta' qablu fuq it-tfittxijiet. Ix-xhud jgħid li nstabu erba' mowbajls tad-ditta Nokia fit-tfittxija li kien involut fiha hu. Għaddewhom lill-pulizija. "Kuljum kważi, sat-8 ta' Diċembru," jgħid ix-xhud mistoqsi kemm-il darba kien involut fit-tfittxijiet. Il-kontroeżami għal dan ix-xhud huwa riżervat. Dawk kienu x-xhieda kollha tal-lum. Is-seduta li jmiss se ssir l-Erbgħa, 14 t'April fl-10am. Dr Caruana Curran jistaqsi dwar Melvin Theuma. Theuma xehed l-aħħar ġimagħtejn ilu, meta s-seduta kellha tintemm ħesrem għax kien qed iħossu ma jiflaħx. Wara rriżulta li kellu l-Covid-19. L-Ispettur Zahra jgħid li Theuma jixhed jekk iħossu aħjar. Dr Mercieca jgħid li hemm diversi kontoeżamijiet li tixtieq tagħmel id-Difiża. "Id-Difiża lesta," jiddikjara Dr Mercieca. Fost ix-xhieda li d-Difiża trid tagħmlilhom il-kontroeżami, hemm l-esperti tal-Europol, Melvin Theuma, u anke Keith Schembri. Il-Qorti tgħid lid-Difiża biex tippreżenta lista ta' xhieda li trid tagħmlilhom il-kontroeżami. Is-seduta b'hekk ġiet fi tmiemha llum u l-każ ikompli jinstema' l-Erbgħa li ġej. Grazzi talli kontu magħna! Il-kumplament tal-ġurnata t-tajba. Sephora Francalanza Fl-aħħar seduta tlett ijiem ilu ssemma kif il-Pulizija talbet l-informazzjoni mill-mowbajl tal-eks Kummissarju tal-Pulizija Lawrence Cutajar u anke ta' Edwin Brincat, ħabib ta' Cutajar magħruf bħala l-Ġojja. Dan kien ukoll ħabib ta' Melvin Theuma, is-sensar fl-assassinju li ngħata maħfra presidenzjali biex jgħid kulma jaf. L-aħħar seduta Il-Pulizija talbet id-data dwar il-mobile tal-ex Kummissarju tal-Pulizija Lawrence Cutajar Il-Maġistrat Rachel Montebello qed tippresedi l-każ. Is-Supretendent tal-Pulizija Keith Arnaud u l-Ispettur tal-Pulizija Kurt Zahra qed imexxu l-Prosekuzzjoni. L-Avukat Philip Galea Farrugia qed jidher f'isem l-Uffiċċju tal-Avukat Ġenerali. L-Avukati Jason Azzopardi u Therese Comodini Cachia qed jidhru f'isem il-parte civile. L-Avukati Marion Camilleri, Gianluca Caruana Curran u Charles Mercieca qed jidhru għall-akkużat. Seduta preċedenti Lil Keith u Konrad m'arrestawhomx, allura għalija ġejjin? – Theuma .td_uid_3_606ee806d4f8d_rand.td-a-rec-img{text-align:left}.td_uid_3_606ee806d4f8d_rand.td-a-rec-img img{margin:0 auto 0 0}